Грчки рат за независност је такођер имао Србе из Боке који су сачували образ и ризиковали животе за више идеале, али и оне који су имали "образ као ђон". Док су једни унесрећене Грке спашавали на својим бродовима, скривајући их од Турака, други су направили договор с Турцима. Преварили би Грке да их спашавају, довели би их на брод, а онда би их за новац предали Турцима. Турци би мушкарце Грке заклали, а жене и дјецу би продавали на турским пазарима као робље. Лазар Томановић је пишући о Боки споменуо једну велику кућу у Доброти којој би се странац дивио (висини, ширини, бројем прозора...), али мјешатни би имали другачије мишљење и сматрали би да је то сатанско пребивалиште и страшило, подигнуто на туђој несрећи, уздисајима, сузама и крви невиних. То је била кућа неког Бокеља који се обогатио на грчкој крви, продајући Грке Турцима. То је народ знао и проклињао је и осуђивао то недјело. Томановић наводи да ће то народ осуђивати док буде камен на камену од те крваве куће и вјечно проклетство жели тим "златождерима и крвождерима", а историја им је већ ударила жиг издајства на срамно чело.